**E L Ő T E R J E S Z T É S**

**Szombathely Megyei Jogú Város Közgyűlése Kulturális, Oktatási és Civil Bizottsága**

**2024. október 15-i ülésére**

**Tájékoztató a 2024. évi önkormányzati nyári napközis tábor és a fonyódi gyermektábor megvalósításáról**

**I.**

A gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 41. § (1) bekezdésében foglaltak szerint a gyermekek napközbeni ellátásaként az életkornak megfelelő nappali felügyeletet, gondozást, nevelést, foglalkoztatást és étkeztetést kell megszervezni azon gyermekek számára, akiknek szülei, törvényes képviselői munkavégzésük, képzésben való részvételük, betegségük vagy egyéb ok miatt napközbeni ellátásukról nem tudnak gondoskodni.

A gyermekek napközbeni ellátását különösen az olyan gyermek számára kell biztosítani,

a) akinek fejlődése érdekében állandó napközbeni ellátásra van szüksége,

b) akit egyedülálló vagy időskorú személy nevel,

c) akinek a szülője, gondozója szociális helyzete miatt az ellátásról nem tud gondoskodni.

A napközbeni ellátás keretében biztosított szolgáltatások időtartamának lehetőleg a szülő, törvényes képviselő munkarendjéhez kell igazodnia. A napközbeni ellátás formája lehet (életkortól függően) a bölcsődei ellátás, a napközbeni gyermekfelügyelet, és az alternatív napközbeni ellátás.

Önkormányzatunk 2024. évben a bölcsődés és óvodás gyermekek tekintetében az intézmények ügyeleti rendszerben történő működtetésével, az általános iskolás korú gyermekek tekintetében pedig - az elmúlt évekhez hasonlóan - nyári önkormányzati napközis tábor megszervezésével biztosította a Gyvt.-ben meghatározott feladatok ellátását. A napközis tábor megszervezéséhez szükséges fedezet az Oktatási kiadásokban került megtervezésre.

A nyári napközis tábor megszervezésével kapcsolatos feladatokról a Kulturális, Oktatási és Civil Bizottság a 40/2024.(III.26.) KOCB számú határozatában döntött, a 2024. évi Önkormányzati napközis tábor a ***Szombathelyi Bercsényi Miklós Általános Iskolában*** került megszervezésre.

A tábor 8 hetes időtartamban, 2024. június 24. és 2024. augusztus 16. napja között került megrendezésre, melyről az alábbi tájékoztatást adom.

1. **Személyi feltételek**

A táborvezetői feladatokat a tábor 8 hetes időszakában 4 fő látta el.

A táborvezetők mellett köznevelésben foglalkoztatott dolgozók, nevelő-oktató munkát közvetlenül segítők, illetve a Pálos Károly Szociális Szolgáltató Központ és Gyermekjóléti Szolgálat óvodai és iskolai szociális segítői biztosították a gyermekek felügyeletét, a táborvezető szakmai koordinálásával közreműködtek a programok megvalósulásában. Turnusonként öt fő vett részt a táborban, heti váltásban.

Több turnusban - a diák közösségi szolgálat keretében - középiskolás diákok is részt vettek segítőként a táborban.

A táborban a Szombathelyi Egészségügyi és Kulturális GESZ biztosította a védőnői ellátást. A védőnők heti bontásban váltották egymást, minden héten beosztás szerint két fő védőnő vett részt.

A Szombathelyi Köznevelési GAMESZ részéről 8 fő ügyintéző látta el a helyszínen a táborral kapcsolatos gazdasági-pénzügyi feladatokat. A GAMESZ beszedte az étkezés térítési díját, kapcsolatot tartott az ingyenes étkezőkkel, intézte az étkezéssel összefüggő lemondásokat, megrendeléseket. Biztosította a táborhoz szükséges anyagok, eszközök beszerzését, a táborban közreműködőkkel kapcsolatos kifizetéseket, ellátta a szükséges karbantartási feladatokat.

A folyamatos takarítást, fertőtlenítést az iskola technikai személyzete (takarítók) biztosította.

1. **Tárgyi feltételek**

A tábor infrastrukturális feltételei a ***Szombathelyi Bercsényi Miklós Általános Iskola*** (9700, Szombathely, Bercsényi Miklós u. 1.) épületében (terem, tornaterem, vizesblokk, ebédlő, orvosi szoba) és udvarán rendelkezésre álltak.

Az intézmény az épület földszintjén biztosította a csoport elhelyezését. A táborozók használták az ebédlőt, a tornatermet, a női és férfi mosdóhelyiségeket, az intézmény udvarát, a sportpályát.

A GAMESZ munkatársai – a nagy hőségre tekintettel - párakaput szereltek fel az udvar területén.

A védőnők és a GAMESZ munkatársai az intézmény egy-egy földszinti tantermében voltak elérhetőek a tábor ideje alatt.

A tábor megrendezésére 10.000.000 Ft önkormányzati támogatás és 689.225 Ft saját bevétel, összesen 10.689.225 Ft állt rendelkezésre.

***KIADÁSOK***

|  |  |
| --- | --- |
| Megnevezés | Kifizetés (Ft) |
| Személyi jellegű kiadások | 2.608.000 |
| Járulék | 305.136 |
| Dologi kiadások |  |
| ebből: | felügyeletet ellátók számlás kifizetése | 248.600 |
|  | tanulók étkeztetése | 4.122.188 |
|  | játék és sporteszközök, programok  | 471.790 |
|  | gyümölcs, édesség, ásványvíz | 298.260 |
|  | egyéb költség (hűtőszekrény, kávéfőző, tisztító- és fertőtlenítőszer, WC papír) | 282.953 |
| Dologi kiadások összesen | 5.423.791 |

|  |  |
| --- | --- |
| ***Kiadások mindösszesen*** | ***8.336.927*** |

***BEVÉTELEK***

|  |  |
| --- | --- |
| Tanulók étkezési díjbefizetése | 689.225 |
| Önkormányzati hozzájárulás | 10.000.000 |
| ***Bevételek összesen*** | ***10.689.225*** |

A fentiek alapján a GAMESZ költségvetésében rendelkezésre álló maradvány 2.352.298 Ft.

1. **A napközis táborban résztvevő gyermekekkel kapcsolatos adatok**

A résztvevő gyermekek átlaglétszáma az alábbiak szerint alakult az egyes turnusokban:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | 1. hét | 2. hét | 3. hét | 4. hét | 5. hét | 6. hét | 7. hét | 8. hét |
| Jelentkezők | 40 | 48 | 51 | 44 | 40 | 40 | 35 | 41 |
| Résztvevők | 30 | 42 | 31 | 29 | 27 | 25 | 26 | 31 |

A gyermekek az alábbi köznevelési intézményekből jelentkeztek a táborba:

|  |  |
| --- | --- |
| Apáczai Csere János Általános Iskola | 1 fő |
| Apáczai Waldorf Iskola Szombathely | 1 fő |
| Szombathelyi Bercsényi Miklós Általános Iskola | 26 fő |
| Brenner János Általános Iskola és Gimnázium | 2 fő |
| Szombathelyi Derkovits Gyula Általános Iskola | 10 fő |
| Dési Huber István Általános Iskola | 1 fő |
| Gothard Jenő Általános Iskola | 3 fő |
| Szombathelyi Neumann János Általános Iskola | 2 fő |
| Oladi Általános Iskola | 8 fő |
| Paragvári Utcai Általános Iskola | 15 fő |
| Szombathelyi Reguly Antal Nyelvoktató Nemzetiségi Általános Iskola |  1 fő |
| Rum-Kastély EGYMI | 1 fő |
| Szombathelyi Zrínyi Ilona Általános Iskola | 2 fő |
| Szombathelyi Váci Mihály Általános Iskola | 7 ő |

A tábor a gyermekek számára háromszori normál, illetve - igény esetén - diétás étkezést, reggelit, ebédet és uzsonnát biztosított.

A résztvevő gyermekek közül hetente 8-10 gyermek fizetett az étkezésért 100 %-os térítési díjat, a többi gyermek ingyenes étkezésre, vagy 50 %-os kedvezményre volt jogosult.

A tábor mellett a nyári szünet teljes időtartamában biztosított volt a szünidei ingyenes étkezés lehetősége a hátrányos helyzetű, halmozottan hátrányos helyzetű, valamint rendszeres gyermekvédelmi kedvezményben részesülő gyermekek számára. A nyári időszakban mintegy 70 gyermek szünidei étkeztetését biztosította Önkormányzatunk a Pálos Károly Szociális Szolgáltató Központ és Gyermekjóléti Szolgálat közreműködésével.

A szünidei ingyenes étkezésben résztvevő gyermekek létszámát az alábbi táblázat mutatja:

|  |  |  |  |
| --- | --- | --- | --- |
| Időszak | HH, és HHH-s étkezők | Rendszeres gyermekvédelmi kedvezményben részesülő étkezők | Összesen |
| fő | adagszám | fő | adagszám | fő | adagszám |
| Június |  39 | 195 | 6 | 30 | 45 | 225 |
| Július | 46 | 978 | 21 | 355 | 67 | 1333 |
| Augusztus | 35 | 735 | 21 | 390 | 56 | 1125 |

1. **Napirend, programok**

A tábori gyülekező minden nap 7:30 – 8:00 óra között történt a Szombathelyi Bercsényi Miklós Általános Iskola aulájában.

Gyülekező után egyeztették a létszámot, ismertették a napi programot.

A szervezők minden hétre tartalmas programmal készültek.

A tábor területén kézműves foglalkozások, kőfestés, aszfaltrajz-verseny, ugró iskola, társasjátékozás, ügyességi és önismereti játékok, zenés-mozgásos foglalkozások, íjászat, arcfestés, sportversenyek kerültek megtartásra.

Mindezek mellett heti egy alkalommal jártak a Kalandvárosban, ahova a gyermekeket és kísérőiket a Blaguss Agora Hungary Kft. külön buszjárattal szállította.

A programokat több alkalommal színesítette a tűzoltók, a rendőrök, a Közterület-felügyelet kollégáinak interaktív bemutatója. A Magyar Egészségügyi Szakdolgozói Kamara Vas Megyei Szervezetének tagjai 6 alkalommal, az Egészségfejlesztési Iroda 2 alkalommal egy-egy fél napos, az egészséggel összefüggő programokat szervezett, amelyeken forgó rendszerben kis csoportokban vettek részt a gyerekek (egészséges életmód, egészségmegőrzés, egészséges táplálkozás, mozgás szerepelt a témák között). A Vas Vármegyei Kereskedelmi és Iparkamara 2 alkalommal szervezett játékos vetélkedőt a táborozó gyermekeknek.

A tábor ideje alatt 2 alkalommal volt lehetősége a gyermekeknek ugrálóvár használatára, mely az iskola udvarán került felállításra, egy alkalommal pedig Nagy Jonathan bűvész show-ja szórakoztatta a gyermekeket. A Savaria Mozi két délelőtt fogadta a gyermekeket, ahol a Képzeletbeli barát, illetve a Gru 4 című meséket nézhették meg. A programokat továbbá arcfestéssel is tudtuk színesíteni.

Az ebéd elfogyasztására minden nap 11:30 és 12:15 között került sor, az uzsonnát hazamenetel előtt fogyaszthatták el a gyermekek. A gyermekekért a szülőknek 16:30-ig kellett megérkezniük, melyet többnyire betartottak.

1. **Rendkívüli események**

Említésre méltó rendkívüli esemény nem történt, néhány gyermekkel fegyelmezési problémák adódtak.

**Összefoglalva** elmondható, hogy szakmailag jól felkészült köznevelésben foglalkoztatott dolgozókkal, nevelő-oktató munkát közvetlenül segítőkkel, gazdasági és technikai dolgozókkal valósult meg az idei évi önkormányzati napközis tábor.

A korábbi években programok jelentős része ingyenesen közreműködő szervezetekkel valósult meg, heti váltásban színvonalas, minőségi tartalommal megtöltött interaktív előadásokkal készültek, azonban hasonló téma köré épülve.

A tábor 2024. évi költségvetése lehetővé tette, hogy a változatosabb programokkal színesítsük a táborozó gyermekek napjait.

A tábor egészét a jól szervezettség jellemezte. Köszönet minden közreműködőnek a lelkiismeretes munkáért.

**II.**

Szombathely Megyei Jogú Város Közgyűlése a 83/2023. (III.30.) Kgy. sz. határozatával egyetértett azzal, hogy évente, a tanév lezárását követő 3 hétben önkormányzati gyermektábor kerüljön megszervezésre a SZOVA Zrt. tulajdonában álló Fonyód, Báthory utca 4. szám alatti üdülőben, amelynek infrastrukturális feltételei, elhelyezkedése teljes mértékben megfeleltek egy bentlakásos, iskolás gyermekeknek szóló tábor helyszínének.

A Közgyűlés a 77/2024. (III.28.) Kgy. határozatával, valamint a Kulturális, Oktatási és Civil Bizottság a 36/2024. (III.26.) KOCB számú határozatával döntött arról, hogy 2024. évben a Paragvári Utcai Általános Iskola, a Szombathelyi Bercsényi Miklós Általános Iskola, a Szombathelyi Neumann János Általános Iskola diákjai táborozhattak a Balaton partján. A táborral kapcsolatos szervezési feladatokat a Polgármesteri Hivatal Egészségügyi, Kulturális és Köznevelési Irodája látta el.

Az Önkormányzat 2024. évi költségvetéséről szóló 8/2024. (III.5.) önkormányzati rendelet 8. mellékletében az Oktatási ágazat kiadásai „Fonyódi gyermektábor” tételsoron 6.569.000 Ft-ot biztosított a tábor megszervezéséhez és lebonyolításához szükséges költségek fedezetére. A táborral kapcsolatos költségeket teljes egészében az Önkormányzat viselte, így a táborban való részvétel a gyermekek számára ingyenes volt.

A tanuló ifjúság üdülésének és táborozásának egészségügyi feltételeiről szóló 12/1991. (V.18.) NM rendelet 2.§ (1) bekezdésének megfelelően 2024. április 16 . napján a Somogy Vármegyei Kormányhivatal Marcali Járási Hivatal Népegészségügyi Osztálya felé a táborozás helyének és időpontjának, valamint a táborozásban résztvevők számának megjelölésével a tábor szervezéséről a bejelentést megtettük, melyről a Somogy Vármegyei Kormányhivatal 2024. április 25. napján igazolást állított ki.

A táborozás 2024. június 23. és július 14. között, vasárnaponkénti váltással három turnusban valósult meg, minden turnusban 20 (4., 5. és 6. évfolyamos) diák részvételével, valamint az iskola által biztosított 1 fő táborvezetővel, 2 fő pedagógus segítővel, és 1 fő takarító személyzettel.

A táborozó gyermekeket az adott iskola választotta ki szociális rászorultság, kiemelkedő tanulmányi eredmény, szorgalom vagy sport teljesítmény, tanulmányi vagy sportversenyen elért eredmény alapján.

A gyermekeket és a táborozásban részt vevő kísérőket az adott iskola elől autóbusz szállította a tábor helyszínére, majd a turnus lejártával vissza Szombathelyre.

A diákok és a táborozást szervezők napi ötszöri étkezésben részesültek, melyből három étkezés (reggeli, ebéd, vacsora) meleg étkezés volt a közeli Arany Sellő Büfében, míg a tízórai és uzsonna hideg élelem volt.

A három turnus alatt a Balaton közelségének és a jó időnek köszönhetően a fő kikapcsolódási forma a strandolás volt, azonban az Önkormányzat által biztosított forrásból az alábbi színes, változatos és tartalmas programokon, kirándulásokon is részt vehettek a diákok:

* hajókirándulás Badacsonyba
* vonatozás Balatonboglárra, séta a Gömbkilátóhoz és lombkoronasétányon,
* bobozás a kalandparkban,
* séta a fonyódi kilátóhoz,
* múzeumlátogatás,
* kézműves foglalkozások,
* esténként csapatépítő játékok, kvízek,
* sportvetélkedők,
* táncház,
* mozizás,
* táborzáró diszkó, sütögetés.

A táborvezetők tájékoztatása szerint a tábor jól megszervezett, minden feltételnek és igénynek teljes mértékben megfelelt, a táborozók és segítőik egy csodálatos hetet tölthettek a Balaton partján.

Kérem a Tisztelt Bizottságot, hogy az előterjesztésben foglaltakat megtárgyalni, és a határozati javaslatokat elfogadni szíveskedjék.

**Szombathely, 2024. október 11.**

 **/: Dr. László Győző :/**

**I.**

**HATÁROZATI JAVASLAT**

**……../2024. (X.15.) KOCB. sz. határozat**

 A Kulturális, Oktatási és Civil Bizottság Szombathely Megyei Jogú Város Önkormányzatának SZMSZ 52. § (2) bekezdés 23. pontjában kapott felhatalmazás alapján a „Tájékoztató a 2024. évi önkormányzati nyári napközis tábor megvalósításáról” szóló előterjesztést megtárgyalta, és az abban foglaltakat tudomásul veszi.

**Felelős:** Putz Attila, a Kulturális, Oktatási és Civil Bizottság elnöke

 Dr. László Győző alpolgármester

(A végrehajtás előkészítéséért: Vinczéné Dr. Menyhárt Mária, az Egészségügyi és Közszolgálati Osztály vezetője,

Stéger Gábor, a Közgazdasági és Adó Osztály vezetője)

**Határidő:** azonnal

**II.**

**HATÁROZATI JAVASLAT**

**…/2024. (X.15.) KOCB. számú határozat**

Szombathely Megyei Jogú Város Közgyűlésének Kulturális, Oktatási és Civil Bizottsága a fonyódi gyermektábor megvalósításáról szóló beszámolót tudomásul veszi.

Felelős: Putz Attila, a Kulturális, Oktatási és Civil Bizottság elnöke

 Dr. Károlyi Ákos jegyző

/a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője/

Határidő: azonnal